Jinfirex minn tarf sa tarf tal-art bil-qawwa, u jmexxi kollox bil-ħlewwa. L-għerf jien ħabbejtu, u fittixtu sa minn żgħożiti; u fittixt nidħol f'għerusija miegħu, u tgħaxxaqt bi ġmielu. U n-nobbiltà tiegħu tidher fl-għaqda tiegħu ma' Alla, u għax lilu jħobb is-Sid ta' kollox. Hu midħla tal-għerf ta' Alla, u hu li jagħżel l-opri tiegħu. Jekk il-bniedem ifittex il-ġid f'din il-ħajja, x'hemm aktar għani minnu, li bih jinkiseb kollox? U jekk wieħed irid jikseb is-sengħa, min hu mgħallem aktar minnu fost il-ħlejjaq? U jekk xi ħadd iħobb is-sewwa, it-taħbit tiegħu hu virtù. Għax hu mgħallem tal-qjies u tal-għaqal , tal-ġustizzja u tal-qawwa. Xejn fil-ħajja ma hemm aqwa minn dawn għall-bniedem. U jekk wieħed jixxennaq għal esperjenza kbira, l-għerf jaf l-imgħoddi u jintebaħ bil-ġejjieni. Jifhem fis-sengħa tad-diskors, u għandu l-ħila jħoll l-enimmi, jagħraf is-sinjali u l-għeġubijiet, u xi jġibu magħhom l-istaġuni u ż-żminijiet. Għalhekk qtajtha li nieħdu jgħix miegħi għax għaraft li hu jkun mexxej tiegħi fil-ġid u faraġ fl-inkwiet u fl-hemm. Bih inkun imsebbaħ fil-ġemgħat tan-nies, u mweġġaħ mix-xjuħ, għalkemm jien żagħżugħ. Bir-reqqa nimxi, meta naqta' l-ħaqq, u, xħin jarawni, il-kbarat jistagħġbu. Jekk nieqaf nitkellem, jistennewni, u, xħin niftaħ fommi, jisimgħuni bil-ħerqa; u jekk indum nitkellem, joqogħdu jisimgħuni b'idhom fuq fommhom . Minħabba fl-għerf nikseb ħajja bla tmiem, u nħalli lil ta' wrajja tifkira għal dejjem. Naħkem fuq popli u ġnus ikolli taħti. Slaten tal-biża' jibżgħu, kif jisimgħu bija; twajjeb inkun qalb ġemgħa nies u qalbieni fit-taqbida. Malli nidħol f'dari, ħdejn l-għerf nistrieħ; ma ssibx imrar, int u qiegħed maġenbu; ma jġiblekx dwejjaq tagħmilha miegħu, iżda biss ferħ u hena. Jien u naħseb dan ġo fija, u ntella' u nniżżel ġewwa qalbi, li fir-rabta mal-għerf hemm ħajja bla tmiem, u hena safi fil-ħbiberija miegħu; li bix-xogħol ta' jdejh ma jaqta' qatt l-għana, li titgħallem mingħandu jagħtik l-għaqal, u tissieħeb fi kliemu isem ta' ġieħ, mort infittex kif se nġibu jgħix miegħi. Jien kont tifel xortija tajba, u lili messet ruħ mill-isbaħ; jew aħjar, billi kont tajjeb, jien dħalt f'ġisem bla tebgħa. Billi għaraft li ma stajtx nikseb l-għerf, jekk ma jagħtihulix Alla - u dan kien ukoll għaqal li tagħraf ta' min hu d-don - mort quddiem il-Mulej u tlabtu bil-ħerqa, u għedtlu mill-fond ta' qalbi: